RIALACHÁN (AE) 2023/163 ÓN gCOIMISIÚN

an 18 Eanáir 2023

lena leasaítear Iarscríbhinní II agus III a ghabhann le Rialachán (CE) Uimh. 396/2005 ó Pharlaimint na hEorpa agus ón gComhairle a mhéid a bhaineann le huasleibhéil iarmhar le haghaidh DDT agus ocsaitiaipiopróiline i dtáirgí áirithe nó ar tháirgí áirithe

(Téacs atá ábhartha maidir le LEE)

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Rialachán (CE) Uimh. 396/2005 ó Pharlaimint na hEorpa agus ón gComhairle an 23 Feabhra 2005 maidir le huasleibhéil d’iarmhair lotnaidicídí i mbia agus i mbeatha de bhunadh plandaí nó ainmhíoch nó ar bhia agus ar bheatha den sórt sin agus lena leasaítear Treoir 91/414/CEE ón gComhairle (1), agus go háirithe Airteagal 14(1), pointe (a), agus Airteagal 16 de,

De bharr an mhéid seo a leanas:

(1) I gcás ocsaitiaipiopróiline, leagadh síos uasleibhéil iarmhar (“MRLanna”) in Iarscríbhinn II a ghabhann le Rialachán (CE) Uimh. 396/2005. I gcás DDT, leagadh síos MRLanna in Iarscríbhinn II agus i gCuid B d’Iarscríbhinn III a ghabhann leis an Rialachán sin, de réir an táirge.

(2) Cuireadh isteach iarratas ar lamháltais allmhairiúcháin de bhun Airteagal 6(2) agus (4) de Rialachán (CE) Uimh. 396/2005 le haghaidh ocsaitiaipiopróiline a úsáidtear sna Stáit Aontaithe ar fraocháin. Sholáthair an t-iarratasóir sonraí a léiríonn go sáraíonn na hiarmhair na MRLanna a luaitear i Rialachán (CE) Uimh. 396/2005 nuair a úsáidtear an tsubstaint sin de réir mar a údaraítear í a úsáid ar an mbarr sin sna Stáit Aontaithe, agus go bhfuil gá le MRL níos airde chun bacainní trádála ar allmhairiú an bhairr sin isteach san Aontas a sheachaint.

(3) I gcomhréir le hAirteagal 8 de Rialachán (CE) Uimh. 396/2005, rinne an Ballstát lena mbaineann meastóireacht ar an iarratas sin agus cuireadh an tuarascáil mheastóireachta ar aghaidh chuig an gCoimisiún.

(4) Rinne an tÚdarás Eorpach um Shábháilteacht Bia (“an tÚdarás”) measúnú ar an iarratas agus ar an tuarascáil mheastóireachta, agus rinne sé scrúdú faoi leith ar na rioscaí atá ann do thomhaltóirí agus, i gcás inarb ábhartha, d’ainmhithe, agus thug sé tuairim réasúnaithe faoin MRL atá beartaithe (2). Chuir sé an tuairim sin ar aghaidh chuig an iarratasóir, chuig an gCoimisiún agus chuig na Ballstáit agus chuir sé ar fáil don phobal í.

(5) Tháinig an tÚdarás ar an gconclúid gur comhlíonadh na ceanglais go léir maidir le hiomláine na sonraí a cuireadh isteach agus go raibh an modhnú ar an MRL a d’iarr na hiarratasóirí inghlactha i dtaca le sábháilteacht an tomhaltóra ar bhonn measúnú ar theagmháil le tomhaltóirí i leith 27 ngrúpa tomhaltóirí Eorpacha shonracha. Leis an gconclúid sin, chuir an tÚdarás san áireamh na sonraí is déanaí faoi airíonna tocsaineolaíocha na substainte. Maidir le teagmháil fhadtéarmach leis an tsubstaint sin trí chaitheamh na dtáirgí bia go léir a bhféadfadh sí a bheith iontu, agus maidir le teagmháil ghearrthéarmach trí go leor den táirge lena mbaineann a chaitheamh, níor léiríodh baol i leith ceachtar acu sin go sáraítear an iontógáil laethúil inghlactha ná an ghéardháileog thagartha.

(6) Ar bhonn na tuairime réasúnaithe ón Údarás, agus na tosca ábhartha atá liostaithe in Airteagal 14(2) de Rialachán (CE) Uimh. 396/2005 á gcur san áireamh, comhlíonann na modhnuithe atá beartaithe ar na MRLanna ceanglais Airteagal 14(2) de Rialachán (CE) Uimh. 396/2005.

(7) A mhéid a bhaineann le DDT, is truailleán orgánach marthanach (POP) í an tsubstaint ghníomhach sin, agus dá réir sin cuireadh toirmeasc ar tháirgí cosanta plandaí ina bhfuil sí a chur ar an margadh nó a úsáid le Treoir 83/131/CEE ón gCoimisiún (3). Mar sin féin, d’ainneoin nach n-úsáidtear DDT san Aontas a thuilleadh, is féidir é a bhrath ar leibhéil an-íseal i roinnt táirgí de bhunadh plandaí agus ainmhíoch mar gheall ar a mharthanacht sa chomhshaol. Dá bhrí sin, leagadh síos MRLanna le haghaidh DTT i ngach táirge de bhunadh plandaí agus ainmhíoch le Rialachán (CE) Uimh. 149/2008 ón gCoimisiún (4). Leis an Rialachán sin leagadh síos MRL de 1 mg/kg le haghaidh tráchtearraí ó mhucra (lena n-áirítear toirc shaothraithe) agus MRL de 0,05 mg/kg le haghaidh ainmhithe talún fiáine (lena n-áirítear toirc).

(8) Chuir an tÚdarás sonraí faireacháin a bhain leis an tréimhse ó 2016 go 2020 ar fáil don Choimisiún, sonraí a léiríonn go mbíonn iarmhair DDT i dtáirgí toirc ar leibhéil níos airde ná an MRL atá ann faoi láthair le haghaidh ainmhithe talún fiáine, ach san ord céanna méide agus an MRL a leagtar síos faoi láthair le haghaidh mucra. Ar bhonn na sonraí faireacháin is déanaí sin, ar sonraí iad a léiríonn leibhéil mharthanach sa chomhshaol, agus d’fhonn deis a thabhairt do na Ballstáit maidir le comhsheasmhacht a ngníomhaíochtaí cur chun feidhme, is iomchuí an MRL atá ann cheana le haghaidh DDT i dtoirc a ailíniú leis an MRL le haghaidh na substainte sin i mucra.

(9) Dá bhrí sin, ba cheart Rialachán (CE) Uimh. 396/2005 a leasú dá réir.

(10) Tá na bearta dá bhforáiltear sa Rialachán seo i gcomhréir leis an tuairim ón mBuanchoiste um Plandaí, Ainmhithe, Bia agus Beatha,

TAR ÉIS AN RIALACHÁN SEO A GHLACADH:

Airteagal 1 Leasaítear Iarscríbhinní II agus III a ghabhann le Rialachán (CE) Uimh. 396/2005 i gcomhréir leis an Iarscríbhinn a ghabhann leis an Rialachán seo.

Airteagal 2 Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát. Arna dhéanamh sa Bhruiséil, an 18 Eanáir 2023. Thar ceann an Choimisiúin An tUachtarán Ursula VON DER LEYEN

(1) IO L 70, 16.3.2005, lch. 1.

(2) Tá tuarascálacha eolaíocha ó EFSA ar fáil ar líne: http://www.efsa.europa.eu.

Reasoned Opinion on the setting of an import tolerance for oxathiapiprolin in blueberries [Tuairim réasúnaithe maidir le lamháltais ar allmhairí a leagan síos le haghaidh ocsaitiaipiopróiline i bhfraocháin]. EFSA Journal [Iris EFSA] 2022;20(5):7347.

(3) Treoir 83/131/CEE ón gCoimisiún an 14 Márta 1983 lena leasaítear an Iarscríbhinn a ghabhann le Treoir 79/117/CEE ón gComhairle lena dtoirmeasctar táirgí cosanta plandaí ina bhfuil substaintí gníomhacha áirithe a chur ar an margadh agus a úsáid (IO L 91, 9.4.1983, lch. 35).

(4) Rialachán (CE) Uimh. 149/2008 ón gCoimisiún an 29 Eanáir 2008 lena leasaítear Rialachán (CE) Uimh. 396/2005 ó Pharlaimint na hEorpa agus ón gComhairle trí Iarscríbhinní II, III agus IV a bhunú lena leagtar síos uasleibhéil iarmhar le haghaidh táirgí a chumhdaítear le hIarscríbhinn I a ghabhann leis (IO L 58, 1.3.2008, lch. 1).